ร้านอาหารไทยวิวริมน้ำ ขึ้นชื่อเรื่องปลา สามารถสั่งได้สารพัดปลาเช่น ปลาม้า ปลาคัง ปลาเทโพ ปลากระพง และอื่นๆ ร้านเล็กๆแถวปากเกร็ด ซ่อนตัวอยู่แบบถ้าขับผ่านเฉยๆไม่มีทางรู้ ถ้าจะมาต้องทำการบ้านเรื่อง location มาให้ดี ที่จอดรถที่เราไปจอดอยู่ใกล้ร้าน ต้องจ่ายค่าที่จอดด้วย ร้านนี้คนมาเยอะมาก ถ้ามาช่วง 11 โมงกว่าๆที่ทุกคนมา ครัวจะยุ่งสุดๆและต้องรออาหารนาน แนะนำว่าอย่ามาแบบหิวโซช่วงดังกล่าวนะคะ บรรยากาศเป็นแบบบ้านๆลมโกรกสบาย โต๊ะริมน้ำมักโดนโทรจองไปเรียบร้อย เข้าเรื่องอาหารบ้าง ปลาสดค่ะ ชอบเมนูแบบไหนสั่งเลย คร่าวๆที่ลองวันนั้น 1)ฉู่ฉี่เทโพ ปลาเนื้อนุ่มมากใครชอบทานพุงปลาน่าจะชอบปลาชนิดนี้ รสชาดฉู่ฉี่ได้มาตรฐาน 2) ยำดอกผักปรัง อันนี้เห็นเป็นผักพื้นบ้านเลยลองสั่งดู ก็แปลกดี มีกลิ่นเหม็นเขียวนิดๆเฉพาะตัว เราชอบทานผักแทบทุกชนิดก็ทานได้ แต่คงไม่สั่งซ้ำค่ะ 3) กุ้งซอสมะขาม ติดไปทางหวานค่ะ กุ้งตัวกลางๆ 4) หลนปู ให้เยอะมาก ออกหวานนิดๆ 5) ปลาคังลวกจิ้ม ปลาสดน้ำจิ้มดี 6) ต้มยำปลาม้า ชอบมากต้มยำน้ำใสปลาเนื้อแน่นสด ทานคาวจบมีของหวาน เครื่องดื่มก็หลากหลาย ใครมาเที่ยวเกาะเกร็ดหรืออยากทานปลาสด แนะนำค่ะ